送許子擢第歸江寧拜親因寄王大昌齡
作者：岑參
朝代：唐

paragraphs: 建業控京口，金陵款滄溟。
君家臨秦淮，傍對石頭城。
十年自勤學，一鼓遊上京。
青春登甲科，動地聞香名。
解榻皆五侯，結交盡羣英。
六月槐花飛，忽思蓴菜羹。
跨馬出國門，丹陽返柴荆。
楚雲引歸帆，淮水浮客程。
到家拜親時，入門有光榮。
鄉人盡來賀，置酒相邀迎。
閑眺北顧樓，醉眠湖上亭。
月從海門出，照見茅山青。
昔爲帝王州，今幸天地平。
五朝變人世，千載空江聲。
玄元告靈符，丹洞獲其銘。
皇帝受玉冊，羣臣羅天庭。
喜氣薄太陽，祥光徹窅冥。
奔走朝萬國，崩騰集百靈。
王兄尚謫宦，屢見秋雲生。
孤城帶後湖，心與湖水清。
一縣無諍辭，有時開道經。
黃鶴垂兩翅，徘徊但悲鳴。
相思不可見，空望牛女星。